title: Euroopan parlamentin puhemiehistön päätös, annettu 26 päivänä lokakuuta 2015, Euroopan parlamentin jäsenten asemaa koskevien sääntöjen soveltamisohjeiden muuttamisesta

text:
               28.11.2015

               FI

               Euroopan unionin virallinen lehti

               C 397/2

         EUROOPAN PARLAMENTIN PUHEMIEHISTÖN PÄÄTÖS,
   annettu 26 päivänä lokakuuta 2015,
   Euroopan parlamentin jäsenten asemaa koskevien sääntöjen soveltamisohjeiden muuttamisesta
   (2015/C 397/03)
   EUROOPAN PARLAMENTIN PUHEMIEHISTÖ, joka
   ottaa huomioon Euroopan unionin toiminnasta tehdyn sopimuksen ja erityisesti sen 223 artiklan 2 kohdan,
   ottaa huomioon Euroopan parlamentin jäsenten asemaa koskevat säännöt (1) (”jäsenten asemaa koskevat säännöt”),
   ottaa huomioon Euroopan parlamentin työjärjestyksen 10 ja 25 artiklan,
   sekä katsoo seuraavaa:

               (1)

               Valtuutettuja avustajia ja paikallisia avustajia koskevien määräysten soveltamisesta seitsemännellä vaalikaudella saatujen kokemusten perusteella Euroopan parlamentin jäsenten asemaa koskevien sääntöjen soveltamisohjeisiin (2) (”soveltamisohjeet”) on syytä tehdä joitakin muutoksia. Muutosten päätarkoituksena on selventää tiettyjä määräyksiä, korjata soveltamisohjeiden soveltamisessa esiin tulleita puutteita ja parantaa hallinnointia.

               (2)

               Avustajakulujen korvaus olisi rajoitettava kuluihin, jotka ovat aiheutuneet 30 päivän ajanjaksolla ennen sitä päivää, jona korvaushakemus esitetään asiasta vastaavalle parlamentin yksikölle. Tämä mahdollistaa hakemuksen hylkäämisen, jos se on esitetty liian myöhään, jotta voitaisiin tarkistaa, että ilmoitetut palvelut on tosiasiallisesti suoritettu ja että kansallista sosiaaliturva- ja työlainsäädäntöä on noudatettu.

               (3)

               Avustajakulujen korvattavaa enimmäismäärää ei ole muutettu vuoden 2011 jälkeen parlamentin toimivaltuuksien lisäämisestä huolimatta. Määrää olisi sen vuoksi korotettava 1 500 eurolla 22 879 euroon kuukaudessa. Korotukseen tarvittavia määrärahoja käsiteltiin 29. huhtikuuta 2015 annetussa parlamentin päätöslauselmassa Euroopan parlamentin ennakkoarviosta tuloista ja menoista varainhoitovuodeksi 2016.

               (4)

               Avoimuusperiaate on kirjattu Euroopan unionin toiminnasta tehdyn sopimuksen 15 artiklaan, ja myös Euroopan oikeusasiamies on muistuttanut sen merkityksestä 30. syyskuuta 2002 päivätyssä kirjeessään komission puheenjohtajalle. Tämän periaatteen perusteella avustajakuluja korvattaessa olisi julkaistava täydelliset tiedot harjoittelijoiden nimistä sekä palveluntarjoajien ja maksun välittäjien nimistä ja toiminimistä näiden sopimusten keston ajan.

               (5)

               Edellä mainitussa 29. huhtikuuta 2015 antamassaan päätöslauselmassa parlamentti katsoi, että jäsenten valtuutettujen avustajien ja paikallisten avustajien välillä on päästävä uuteen tasapainoon. Tätä varten 25 prosenttia avustajakuluja koskevasta määrärahasta olisi varattava valtuutettujen avustajien palkkaamiseen ja enintään 75 prosenttia määrärahasta olisi käytettävä paikallisiin avustajiin, palveluntarjoajiin ja maksun välittäjiin liittyviin menoihin.

               (6)

               Paikallisten avustajien palkkoihin ja palkkioihin olisi sovellettava enimmäismääriä, jotka ovat jäsenten asemaa koskevien sääntöjen ja avustajia koskevien sääntöjen soveltamista käsittelevän väliaikaisen arviointiryhmän suosituksiin sisältyvien periaatteiden mukaisia ja perustuvat näiden suositusten täytäntöönpanosta vuodesta 2012 lähtien saatuihin kokemuksiin, jotta voidaan vähentää riskiä siitä, että palkat eroavat liikaa jäsenvaltioissa maksettujen palkkojen keskiarvosta eivätkä ole oikeasuhteisia suoritettuihin tehtäviin nähden. Palkkojen enimmäismäärät olisi vahvistettava jäsenvaltioittain, ja perusteena olisi käytettävä Eurostatin ilmoittamaa kyseisen jäsenvaltion vuotuista keskipalkkaa kerrottuna kolmella. Näin lasketut enimmäismäärät eivät kuitenkaan saisi olla pienempiä kuin valtuutetun avustajan peruspalkka palkkaluokassa 6 eivätkä suurempia kuin valtuutetun avustajan peruspalkka palkkaluokassa 19. Puhemiehistön olisi voitava mukauttaa enimmäisviitemääriä, jotka olisi julkaistava parlamentin verkkosivustolla.

               (7)

               Maksun välittäjien palkkiota olisi säänneltävä siten, että se saisi olla enintään 10 prosenttia määristä, joiden maksamisesta maksun välittäjä vastaa, ja enintään 4 prosenttia parlamentin jäsenen avustajakuluihin varatusta määrärahasta.

               (8)

               Saatujen kokemusten perusteella olisi täsmennettävä niiden asiakirjojen laatua ja sisältöä, jotka on toimitettava paikallisten avustajien työsopimuksiin liittyviä kuluja koskevan korvaushakemuksen yhteydessä. Asiasta vastaavalle parlamentin yksikölle olisi toimitettava yksityiskohtainen kuvaus tehtävästä, yksityiskohtaiset tiedot sopimuksen täytäntöönpanopaikasta, oikeaksi todistettu jäljennös henkilötodistuksesta, kotipaikkatodistus, todistus pätevyydestä ja työkokemuksesta sekä eturistiriitojen puuttumista koskeva vakuutus.

               (9)

               Työsopimuksen mukaisesti palkattuihin paikallisiin avustajiin liittyvien menojen vuosittaisen ennakoiden tasaamisen yhteydessä maksun välittäjien olisi toimitettava asiakirjoja, kuten todistus kuulumisesta sosiaaliturvajärjestelmän piiriin tai todistus avustajan vakuuttamisesta työtapaturmien varalta. Jäsenten mahdollisuus saada näitä asiakirjoja riippuu yleensä kansallisista viranomaisista, jotka eivät usein pysty laatimaan niitä nykyisin sovellettavassa määräajassa.

               (10)

               Saatujen kokemusten perusteella olisi selvennettävä tiettyjä vaatimuksia, joita sovelletaan paikallisiin avustajiin työsopimuksen perusteella, erityisesti kodin ja työpaikan välistä etäisyyttä, tehtäviensä hoitoon kuulumatonta toimintaa ja vaaleissa ehdolle asettumista koskevia vaatimuksia.

               (11)

               Yli 500 euron arvoisista palveluista aiheutuvien kulujen korvaamista varten olisi laadittava erityinen menettely, joka perustuu Euroopan parlamentin ja neuvoston asetuksessa (EU, Euratom) N:o 966/2012 (3) vahvistettuihin periaatteisiin. Näissä tapauksissa korvaushakemukseen olisi liitettävä arvio ja sopimusluonnos, jossa määritellään selvästi suoritettavien palvelujen luonne. Lisäksi, kun palvelujen arvo on yli 60 000 euroa, olisi osoitettava, että vähintään kolmesta tarjouksesta on valittu kokonaistaloudellisesti edullisin.

               (12)

               Eturistiriitoihin liittyviä määräyksiä olisi muutettava, jotta voidaan selventää, että poliittisen toiminnan tai henkilökohtaisten menojen rahoittaminen on kiellettyä.

               (13)

               Lisäksi on aiheellista tehdä tiettyjä muutoksia soveltamisohjeiden 46 artiklaan, joka liittyy siirtymäkorvauksen saamista koskevan oikeuden päättymisajankohtaan niiden jäsenten osalta, jotka ottavat vastaan edustajantoimen muussa parlamentissa tai toimivat julkisessa virassa, kun otetaan huomioon seitsemännen vaalikauden lopulla saadut kokemukset ja tarve sisällyttää täysimääräisesti soveltamisohjeisiin jäsenten asemaa koskevien sääntöjen asiaankuuluvien määräysten tavoitteet ja sisältö, erityisesti 9 artiklan 2 kohta, 11 artikla ja 13 artikla, ottamalla huomioon periaate, jonka mukaisesti julkisista varoista suoritettujen maksujen päällekkäisyys on kiellettyä. Näin ollen määrät, jotka jäsen saa harjoittaessaan edustajantointa muussa parlamentissa tai toimiessaan julkisessa virassa, tosiasiallisten kulujen korvaamista lukuun ottamatta, vähennetään Euroopan parlamentin siirtymäkorvauksesta, kuten tällä hetkellä määrätään samanaikaisista palkoista jäsenten asemaa koskevien sääntöjen 11 artiklassa. Jotta tämän uuden järjestelyn soveltaminen olisi johdonmukaista, sitä olisi sovellettava nykyisen vaalikauden alusta,

         ON HYVÄKSYNYT SEURAAVAN PÄÄTÖKSEN:
   1 artikla
   Muutetaan soveltamisohjeet seuraavasti:

               1.

               Muutetaan 33 artikla seuraavasti:

                           a)

                           Korvataan 3 kohta seuraavasti:
                           ”3.   Kulut maksetaan jäsenen toimikauden ajan. Ainoastaan kuluja, jotka ovat aiheutuneet enintään 30 päivää ennen tämän luvun mukaisen korvaushakemuksen esittämistä, voidaan korvata.”;

                           b)

                           Korvataan 4 kohta seuraavasti:
                           ”4.   Jäljempänä 34 artiklassa tarkoitetuista avustajista aiheutuvia kuluja korvataan enintään 22 879 euroa kuukaudessa 1. tammikuuta 2016 alkaen.”;

               2.

               Muutetaan 34 artikla seuraavasti:

                           a)

                           Korvataan 2 kohta seuraavasti:
                           ”2.   Jäsen voi kirjallisella sopimuksella perustaa muiden jäsenten kanssa jäsenryhmän, joka voi palkata yhden tai useamman yhteisen avustajan tai käyttää yhden tai useamman yhteisen avustajan palveluja 1 kohdan mukaisesti. Tällöin asianomaiset jäsenet nimeävät joukostaan yhden tai useamman jäsenen, jolla on oikeus allekirjoittaa sopimus tai palvelukseen ottamista koskeva pyyntö jäsenryhmän puolesta.
                           Jäsenet toimittavat asiasta vastaavalle yksikölle kirjallisen ilmoituksen, jossa vahvistetaan kunkin jäsenen osuus, joka vähennetään 33 artiklan 4 kohdassa tarkoitetusta määrästä.”;

                           b)

                           Korvataan 5 kohta seuraavasti:
                           ”5.   Jäsen voi käyttää palveluja tarjoavaa luonnollista henkilöä tai oikeushenkilöä satunnaisiin ja tarkasti eriteltyihin palveluihin, jotka liittyvät suoraan edustajantoimen hoitamiseen, tässä luvussa esitetyin ehdoin.”;

                           c)

                           Korvataan 7 ja 8 kohta seuraavasti:
                           ”7.   Puhemiehistö hyväksyy luettelon kuluista, jotka kuuluvat parlamentin jäsenten avustajakorvauksen piiriin.
                           8.   Avustajien ja harjoittelijoiden nimet sekä palveluntarjoajien ja maksun välittäjien nimet tai toiminimet julkaistaan sopimuksen keston ajan Euroopan parlamentin verkkosivustolla heidän avustamansa jäsenen tai jäsenten nimen yhteydessä.
                           Avustajat, harjoittelijat, palveluntarjoajat ja maksun välittäjät voivat turvallisuutensa suojaamiseksi pyytää kirjallisesti asianmukaisesti perustelluista syistä, ettei heidän nimiään tai niiden toiminimiä julkaista Euroopan parlamentin verkkosivustolla. Pääsihteeri päättää, myönnytäänkö pyyntöön.”;

                           d)

                           Lisätään kohdat seuraavasti:
                           ”9.   Jäsenellä voi olla kulloinkin ainoastaan kolme voimassa olevaa sopimusta valtuutettujen avustajien kanssa sopimuksen mukaisen työn kestosta riippumatta. Enimmäismäärä voidaan nostaa neljään, jos puhemies myöntää nimenomaisen poikkeuksen sen jälkeen kun asiasta vastaava yksikkö on tarkastanut, että kyseisellä jäsenellä on käytettävissään riittävästi toimistotiloja parlamentin kiinteistöjen käyttöä koskevien normien mukaisesti ja ottaen huomioon myös mahdollisten harjoittelijoiden määrä.
                           10.   Vähintään 25 prosenttia 33 artiklan 4 kohdassa tarkoitetusta määrästä varataan kuluihin, jotka aiheutuvat Euroopan unionin muuhun henkilöstöön sovellettavien palvelussuhteen ehtojen VII osastosta. Muut avustajakulut kuin Euroopan unionin muuhun henkilöstöön sovellettavien palvelussuhteen ehtojen VII osastosta aiheutuvat kulut voivat näin ollen olla yhteensä enintään 75 prosenttia 33 artiklan 4 kohdassa tarkoitetusta määrästä.
                           Tässä artiklassa tarkoitettujen palvelujen suorittamisesta aiheutuneet kulut voivat olla enintään 25 prosenttia 33 artiklan 4 kohdassa tarkoitetusta määrästä.
                           Nämä enimmäismäärät lasketaan kumulatiivisesti varainhoitovuotta kohti 33 artiklan 4 kohdassa tarkoitetuista kuukausimääristä ja niihin lisätään määräsuhteessa mahdollisesti kyseisen artiklan 6 kohdassa tarkoitettu käyttämättä jääneen ylijäämän siirto seuraavalle varainhoitovuodelle.
                           11.   Parlamentti korvaa paikallisten avustajien kulut ilman arvonlisäveroa lasketun bruttopalkan tai -palkkion kuukausittaiseen enimmäismäärään asti, jonka puhemiehistö vahvistaa 12 kohdan mukaisesti. Puhemiehistö voi mukauttaa enimmäismääriä vuosittain. Sovellettavat enimmäismäärät julkaistaan parlamentin verkkosivustolla.
                           12.   Enimmäismäärät ovat kolme kertaa viitemäärä. Viitemäärä on Eurostatin julkaiseman kokoaikaisen työntekijän vuotuisen keskimääräisen bruttopalkan kahdestoistaosa siinä jäsenvaltiossa, josta kyseinen jäsen on valittu.
                           Näin lasketut enimmäismäärät eivät kuitenkaan voi olla pienempiä kuin valtuutetun avustajan peruspalkka palkkaluokassa 6 eivätkä suurempia kuin valtuutetun avustajan peruspalkka palkkaluokassa 19.
                           Bonuksia korvataan ainoastaan edellä mainittuihin vuotuisiin enimmäismääriin asti.
                           Enimmäismääriä vähennetään määräsuhteessa, jos paikallinen avustaja työskentelee osa-aikaisesti tai jos paikallinen avustaja ei työskentele koko kuukautta.”.

               3.

               Korvataan 35 artiklan 3 kohta seuraavasti:
               ”3.   Jäsen tekee erillisen sopimuksen 2 kohdassa asetetut vaatimukset täyttävän vapaavalintaisen maksun välittäjän kanssa.
               Edellä olevan 1 kohdan mukaisen maksun välittäjän palvelujen käyttämisestä aiheutuvat kulut katetaan 33 artiklan 4 kohdassa tarkoitetusta määrästä eikä niihin sovelleta 34 artiklan 10 kohdan mukaista palveluja koskevaa enimmäismäärää.
               Maksun välittäjän palkkio ilman arvonlisäveroa voi olla enintään 10 prosenttia paikallisten avustajien, palveluntarjoajien ja harjoittelijoiden palkoista, palkkioista ja korvauksista, joiden maksamisesta se vastaa, ja se voi olla enintään 4 prosenttia 33 artiklan 4 kohdassa tarkoitetusta määrästä.
               Maksun välittäjän palkkion enimmäismäärä tarkastetaan kalenterivuosittain kumulatiivisesti suhteessa maksun välittäjän sopimuksen kestoon.”;

               4.

               Korvataan 38 artikla seuraavasti:
               ”38 artikla
               Työsopimuksesta esitettävät asiakirjat
               Työsopimusta koskevan maksupyynnön on sisällettävä

                           a)

                           alkuperäinen työsopimus, jonka jäsen on tehnyt paikallisen avustajansa kanssa;

                           b)

                           yksityiskohtainen työnkuvaus sekä työtehtävien tarkka toteutusosoite;

                           c)

                           yksityiskohtainen laskelma palkoista, työntekijän ja työnantajan sosiaaliturvamaksuista ja muista ennakoitavista kuluista, jotka lankeavat maksettavaksi kalenterivuoden kuluessa ja sopimuksen päättyessä; laskelmassa on otettava huomioon kansallisen lainsäädännön säännökset, myös vähimmäispalkan osalta, ja sopimusvelvoitteet, myös mahdollisten virkamatkakulujen osalta;

                           d)

                           oikeaksi todistettu jäljennös paikallisen avustajan voimassa olevasta henkilötodistuksesta;

                           e)

                           paikallisen avustajan kotipaikkatodistus;

                           f)

                           todistus paikallisen avustajan pätevyydestä ja työkokemuksesta ja

                           g)

                           vakuutus, jonka jäsen on varmentanut nimikirjoituksellaan ja jossa vahvistetaan, että paikallinen avustaja ei ryhdy paikallista avustamista koskevan sopimuksen koko keston aikana muuhun suoraan tai välilliseen eikä edes palkkiottomaan toimintaan poliittisia tavoitteita ajavan organisaation kuten puolueen, säätiön, poliittisen liikkeen tai parlamentaarisen ryhmän kanssa, kun toiminta on luonteeltaan sellaista, että se haittaa avustajan tehtävien harjoittamista tai aiheuttaa eturistiriidan.”.

               5.

               Muutetaan 39 artikla seuraavasti:
               ”39 artikla
               Ennakoiden tasaaminen
               1.   Maksun välittäjän on toimitettava asiasta vastaavalle yksikölle viimeistään parlamentin kyseistä varainhoitovuotta seuraavan maaliskuun 31. päivänä ennakoiden tasaamista varten selvitykset kuluista, jotka ovat aiheutuneet palkkojen, verojen sekä työntekijän ja työnantajan sosiaaliturvamaksujen maksamisesta, sekä kaikista muista korvauskelpoisista kuluista kunkin paikallisen avustajan osalta. Maksun välittäjän on lisäksi esitettävä tässä yhteydessä todistus paikallisen avustajan kuulumisesta sosiaaliturvajärjestelmään ja ilmoitettava, että jäsen on työnantaja, sekä esitettävä todistus avustajan vakuuttamisesta työtapaturmien varalta, jos sovellettavassa kansallisessa lainsäädännössä sitä vaaditaan. Maksun välittäjän on myös vakuutettava, että kaikki sovellettavasta kansallisesta lainsäädännöstä johtuvat velvoitteet on täytetty.
               Maksun välittäjän ja jäsenen välisen sopimuksen ja jäsenen toimikauden päättyessä nämä velvoitteet on täytettävä viimeistään kolmen kuukauden kuluessa.
               Ensimmäisessä alakohdassa tarkoitetut selvitykset on laadittava Euroopan parlamentin määrittelemien vaatimusten mukaisesti.
               2.   Kun 1 kohdassa tarkoitetut selvitykset on tarkastettu, asiasta vastaava yksikkö antaa maksun välittäjälle ilmoituksen siitä, onko maksut suoritettu säännönmukaisesti vai säännönvastaisesti ja mitä asiakirjoja maksun välittäjän on mahdollisesti vielä toimitettava. Ilmoituksesta toimitetaan jäljennös jäsenelle.
               Jos ilmoituksessa todetaan maksujen säännönvastaisuus, maksujen säännönmukaisuuden vahvistavat asiakirjat on toimitettava asiasta vastaavalle yksikölle kuukauden kuluessa ilmoituksen antamispäivästä. Muutoin Euroopan parlamentti soveltaa 67 ja 68 artiklan määräyksiä.”

               6.

               Lisätään artikla seuraavasti:
               ”39 a artikla
               Työsopimuksesta johtuvat velvoitteet
               1.   Maksun välittäjän on pidettävä kirjaa palkkalaskelmista sovellettavassa kansallisessa lainsäädännössä asetetun ajanjakson ajan ja vähintään vuoden ajan Euroopan parlamentin kulloisenkin vaalikauden päättymisestä. Kirjanpidossa on eriteltävä maksetut palkat ja verot sekä työnantajan ja työntekijän sosiaaliturvamaksut. Jos maksun välittäjän kanssa tehty sopimus päättyy ennen jäsenen toimikauden päättymistä, jäsenen valitsemalle uudelle 35 artiklan 3 kohdassa tarkoitetulle maksun välittäjälle on viipymättä toimitettava oikeaksi todistettu jäljennös palkkalaskelmien kirjanpidosta.
               2.   Avustajan on pidätyttävä kaikesta sellaisesta toiminnasta, joka on ristiriidassa hänen avustamansa jäsenen tai parlamentin etujen kanssa. Avustajan on ilmoitettava viipymättä jäsenelle, jos hän aikoo ryhtyä johonkin palkalliseen tai palkattomaan tehtäviensä hoitoon kuulumattomaan toimintaan tai asettua ehdolle vaaleissa.
               Avustajan on asuttava sellaisella etäisyydellä työskentelypaikalta, ettei se haittaa hänen tehtäviensä hoitamista.
               3.   Jäsenen on ilmoitettava asiasta vastaavalle yksikölle viipymättä kaikista työsuhteen muutoksista, joilla on vaikutusta avustajakuluihin, sekä avustajan aikomuksesta ryhtyä tehtäviensä hoitoon kuulumattomaan toimintaan tai asettua ehdolle vaaleissa. Jäsenen on varmistuttava siitä, että tehtävien hoitoon kuulumaton toiminta tai vaaleissa ehdolle asettuminen eivät haittaa avustajan tehtävien hoitamista eivätkä ole yhteensopimattomia unionin taloudellisten etujen kanssa. Asiasta vastaava yksikkö voi pyytää todisteita avustajan kanssa tätä varten tehdyistä järjestelyistä.
               4.   Paikallisen avustajan, joka aikoo asettua ehdolle vaaleissa, on meneteltävä vaalikampanjoja koskevan kansallisen lainsäädännön mukaisesti. Avustajan on oltava vuosilomalla tai palkattomalla vapaalla vähintään virallisen vaalikampanjan ajan. Jos avustaja tulee valituksi, hänestä aiheutuvien kulujen korvaaminen päättyy, jollei toimiteta todisteita siitä, että avustajan uusi tehtävä on yhteensopiva parlamentin avustajan tehtävien kanssa.
               5.   Jäsenen ja avustajan väliseen sopimukseen on sisällytettävä 2 ja 4 kohdassa esitetyt velvoitteet.”.

               7.

               Korvataan 41 artikla seuraavasti:
               ”41 artikla
               Palvelusopimuksesta esitettävät asiakirjat
               1.   Maksupyyntö on esitettävä ennen palvelusopimuksen tekemistä, lukuun ottamatta tiettyjä satunnaisia palveluja, joiden kulut ovat alle 500 euroa arvonlisävero mukaan luettuna, ja sen on sisällettävä:

                           a)

                           kustannusarvio ja luonnos palvelusopimuksesta, jonka jäsen aikoo tehdä palveluntarjoajan kanssa ja jossa määritellään selvästi suoritettavat palvelut;

                           b)

                           jos kyseessä on yli 60 000 euron arvoinen sopimus arvonlisävero mukaan luettuna, perustelu kokonaistaloudellisesti edullisimman tarjouksen hyväksymisestä sen jälkeen kun on tarkasteltu vähintään kolmen täysin riippumattoman tarjoajan tarjouksia ja otettu erityisesti huomioon hinnan lisäksi laatu ja sosiaaliset näkökohdat; tätä kynnysarvoa sovelletaan kumulatiivisesti, kun on kyse saman palveluntarjoajan tarjoamia samanlaisia palveluja koskevista perättäisistä sopimuksista;

                           c)

                           kun palveluntarjoaja on oikeushenkilö, jäljennös palveluntarjoajan merkitsemisestä kaupparekisteriin tai vastaava asiakirja sekä perustamiskirja, tai kun palveluntarjoaja on luonnollinen henkilö, 38 artiklan d–f alakohdassa luetellut asiakirjat ja satunnaisia sopimuksia lukuun ottamatta g alakohdassa lueteltu asiakirja;

                           d)

                           kun palveluntarjoaja on oikeushenkilö, eturistiriitojen puuttumista koskeva vakuutus, jossa vahvistetaan erityisesti, että kukaan palvelua suorittavista henkilöistä ei ole 34 artiklassa tarkoitettu avustaja eikä 43 artiklan d alakohdassa tarkoitettu henkilö.

                     2.   Suoritettujen palvelujen kulut korvataan, kun jäsen esittää asiasta vastaavalle yksikölle yksityiskohtaisen laskun tai palkkiolaskelman tosiasiallisesti suoritetusta palvelusta sekä jäljennöksen palveluntarjoajan kanssa tehdystä sopimuksesta. Laskuun tai palkkiolaskelmaan on liitettävä jäsenen vakuutus siitä, että palvelu on tosiasiallisesti suoritettu. Asiasta vastaavan yksikön pyynnöstä jäsenen on myös toimitettava asianmukaiset tositteet.
               Jos palvelut on osittain tai kokonaan vapautettu arvonlisäverosta, asiasta vastaava yksikkö voi pyytää maksun välittäjää vahvistamaan arvonlisäverovapautuksen oikeusperustan.”.

               8.

               Muutetaan 43 artikla seuraavasti:

                           a)

                           Korvataan a kohta seuraavasti:

                                       ”a)

                                       rahoittaa poliittiseen toimintaan liittyvän organisaation kuten puolueen, säätiön, poliittisen liikkeen tai parlamentaarisen ryhmän kanssa tehtyjä sopimuksia;”;

                           b)

                           Korvataan d alakohta seuraavasti:

                                       ”d)

                                       rahoittaa sopimuksia, joiden nojalla jäsen voi ottaa palvelukseen puolisonsa tai kumppaninsa taikka vanhempansa, lapsensa, veljensä tai sisarensa taikka käyttää edellä mainittujen henkilöiden palveluja, eikä yleisesti ottaen missään 62 artiklan 1 a kohdassa määritellyssä eturistiriitatapauksessa.”.

               9.

               Muutetaan 46 artikla seuraavasti:

                           a)

                           Korvataan 1, 2 ja 3 kohta seuraavasti:
                           ”1.   Entisellä jäsenellä on oikeus siirtymäkorvaukseen. Jos entinen jäsen ottaa vastaan edustajantoimen muussa parlamentissa tai toimii julkisessa virassa, hänelle maksettava palkka vähennetään siirtymäkorvauksesta.
                           2.   Siirtymäkorvaukseen sovelletaan 2 artiklan 3 kohtaa soveltuvin osin.
                           3.   Tässä artiklassa ’muulla parlamentilla’ tarkoitetaan jäsenvaltion lakiasäätävää kansanedustuslaitosta.”.

                           b)

                           Korvataan 4 kohdan johdantokappale seuraavasti:
                           ”4.   Tässä artiklassa ’julkisella viralla’ tarkoitetaan seuraavien tehtävien hoitamista:”;

                           c)

                           Korvataan 4 kohdan c alakohta seuraavasti:

                                       ”c)

                                       viranomaisena toimiva korkea virkamies, unionin toimielimen virkamies tai jäsen.”.

               10.

               Korvataan 48 artiklan 1 kohta seuraavasti:
               ”1.   Saadakseen siirtymäkorvauksen entisen jäsenen on esitettävä asiaa koskeva pyyntö pääsihteerille kolmen kuukauden kuluessa toimikautensa päättymisestä ja liitettävä pyyntöön kirjallinen ilmoitus siitä, ettei hän hoida 46 artiklassa tarkoitettuja tehtäviä.”;

               11.

               Korvataan 61 artiklan 1 kohta seuraavasti:
               ”1.   Näiden soveltamisohjeiden täytäntöönpanossa ja kaikissa näiden soveltamisohjeiden nojalla esitetyissä maksupyynnöissä on noudatettava Euroopan parlamentin ja neuvoston asetuksen (EU, Euratom) N:o 966/2012 (4) ja komission delegoidun asetuksen (EU) N:o 1268/2012 (5) säännöksiä.

                  (4)  Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1)."

                  (5)  Komission delegoitu asetus (EU) N:o 1268/2012, annettu 29 päivänä lokakuuta 2012, unionin yleiseen talousarvioon sovellettavista varainhoitosäännöistä annetun Euroopan parlamentin ja neuvoston asetuksen (EU, Euratom) N:o 966/2012 soveltamissäännöistä (EUVL L 362, 31.12.2012, s. 1).”."

               12.

               Lisätään 62 artiklaan kohta seuraavasti:
               ”1 a.   Kun jäsen osallistuu talousarvion toteuttamiseen, hänen on varmistettava, että jäsenen omien etujen ja unionin taloudellisten etujen välillä ei ole ristiriitaa.
               Eturistiriita vallitsee, jos perhe- tai tunnesiteisiin tai taloudellisiin etuihin liittyvä tai mikä tahansa muu syy, jossa asianomaisella ja varojen saajalla on yhteinen etu, vaikuttaa kohtuuttomasti jäsenen tehtävien hoitamiseen.”.

               13.

               Korvataan 78 artikla seuraavasti:
               ”78 artikla
               Paikallisten avustajien sopimuksia koskevat siirtymäjärjestelyt
               1.   Niitä puhemiehistön 26. lokakuuta 2015 tekemällä päätöksellä muutettuja 34 ja 35 artiklan määräyksiä, jotka koskevat avustajien määrää sekä avustajien ja maksun välittäjien palkkioita, ei sovelleta nykyisiin sopimuksiin, joista aiheutuvien kulujen maksamisesta on esitetty asiasta vastaavalle yksikölle pyyntö viimeistään 27. lokakuuta 2015.
               2.   Edellä 1 kohdassa tarkoitetut sopimukset voidaan uusia tai niitä voidaan muuttaa ainoastaan I osaston 5 luvussa esitetyin ehdoin.”.

         2 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   Tätä päätöstä sovelletaan 1. tammikuuta 2016 alkaen, lukuun ottamatta 1 artiklan 9 kohtaa ja 10 artiklaa, joita sovelletaan 1. heinäkuuta 2014 alkaen.

      (1)  Euroopan parlamentin jäsenten asemaa koskevien sääntöjen vahvistamisesta 28. syyskuuta 2005 tehty Euroopan parlamentin päätös 2005/684/EY, Euratom (EUVL L 262, 7.10.2005, s. 1).

      (2)  Euroopan parlamentin jäsenten asemaa koskevien sääntöjen soveltamisohjeista 19. toukokuuta ja 9. heinäkuuta 2008 tehty Euroopan parlamentin puhemiehistön päätös (EUVL C 159, 13.7.2009, s. 1).

      (3)  Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1).


title: Valtuuston päätös tehty 20 päivänä tammikuuta 2016 EIP:n työjärjestyksen muuttamisesta EIP:n hallinnon vahvistamista vastaavasti [2016/772]

text:
               18.5.2016

               FI

               Euroopan unionin virallinen lehti

               L 127/55

         VALTUUSTON PÄÄTÖS
   tehty 20 päivänä tammikuuta 2016
   EIP:n työjärjestyksen muuttamisesta EIP:n hallinnon vahvistamista vastaavasti [2016/772]
   EUROOPAN INVESTOINTIPANKIN VALTUUSTO, joka
   OTTAA HUOMIOON

               1)

               perussäännön 7 artiklan 3 kohdan h alakohdan, jonka mukaisesti valtuusto hyväksyy pankin työjärjestyksen

               2)

               perussäännön 11 artiklan 1 kohdan, jonka mukaisesti valtuusto nimittää hallituksen jäsenet hallintoneuvoston ehdotuksesta, sekä

               3)

               perussäännön 11 artiklan 2 kohdan, jonka mukaisesti valtuusto voi määräenemmistöllä erottaa hallituksen jäseniä.

         SEKÄ KATSOO SEURAAVAA:
   Pankin tavoitteena on vahvistaa eettisen ja säännönmukaisen toiminnan toimikunnan roolia ja sisäisiä sääntöjään, jotka koskevat pankin hallituksen jäsenten nimittämistä ja mahdollista virantoimituksesta pidättämistä.
   Pankin eettisen ja säännönmukaisen toiminnan toimikunnan roolia on vahvistettava siten, että toimikunnalla on mahdollisuus antaa lausuntoja hallituksen ja hallintoneuvoston jäseniä koskevista eettisistä kysymyksistä.
   Valtuusto, joka perussäännön mukaan on toimivaltainen elin päättämään pankin hallituksen jäsenten erottamisesta, voi myös päättää hallituksen jäsenen väliaikaisesta virantoimituksesta pidättämisestä.
   Toimivallan siirtämistä siltä osin kuin se koskee hallituksen jäsenten pidättämistä tietyissä rajatuissa tilanteissa määräajaksi virantoimituksesta pidetään suotavana niin, että pankilla on mahdollisuus reagoida nopeasti poikkeuksellisiin tilanteisiin. Esitettyyn mekanismiin liittyy edellä tarkoitettu toimivallan delegointi pankin pääjohtajalle valtuuston puheenjohtajan suostumuksella, tai, jos asia koskee pankin pääjohtajaa, valtuuston puheenjohtajalle.
   Edellä tarkoitettua virantoimituksesta pidättämispäätöstä edeltää eettisen ja säännönmukaisen toiminnan toimikunnan kuuleminen.
   Virantoimituksesta pidättämisessä sovellettavat menettelytavat on esitetty pankin työjärjestyksen uudessa 23 b artiklassa.
   Edellä mainittujen sääntöjen asettamissa puitteissa täytäntöönpanosääntöjen lisäysten hyväksyminen virantoimituksesta pidättämiseen ja erottamiseen liittyvien menettelytapojen osalta annetaan hallintoneuvoston tehtäväksi.
   Edellä mainituista säännöistä äänestetään valtuuston määräenemmistöllä pankin perussäännön 11 artiklan 2 kohta huomioon ottaen.
   Pankin valtuustoa tuetaan hallituksen jäsenten nimittämistä koskevissa päätöksissään muodostamalla neuvoa antava ad hoc -nimityskomitea, jonka tehtävänä on ohjeellisten lausuntojen antaminen valtuustolle.
   Edellä tarkoitettuja nimityksiä koskevaa päätöksentekoa edistetään ja helpotetaan sekä viimeaikaisiin best banking practice -toimintaperiaatteiden muutoksiin vastataan lisäämällä nimityspäätöksissä noudatettavia kriteereitä pankin työjärjestykseen.
   Työjärjestyksen 11 artiklan 3 kohtaan on tarpeen tehdä teknisiä muutoksia, joiden avulla pyritään varmistamaan hallintoneuvostoon muodostettujen eri komiteoiden, kuten riskienhallintakomitean, toimivuus.
   PÄÄTTI määräenemmistöllä seuraavaa:

               1.

               Pankin työjärjestyksen 11 artiklan 3 ja 4 kohtaa muutetaan ja pankin työjärjestykseen lisätään kaksi uutta artiklaa, 23 a artikla ja 23 b artikla, kuten asiakirjasta 16/01 ilmenee.

               2.

               Muutettu työjärjestys tulee voimaan 120 päivää sen jälkeen, kun tämä päätös on vahvistettu tai 1 päivänä syyskuuta 2016 sen mukaan, kumpi on myöhäisempi.

               3.

               Muutettu työjärjestys julkaistaan Euroopan unionin virallisessa lehdessä.

            Valtuuston puolesta

            Puheenjohtaja

         H.-J. SCHELLING

            Sihteeri

         K. TRÖMEL

      LIITE
      Euroopan investointipankin työjärjestys, jonka valtuusto on hyväksynyt 4.12.1958 ja jota on muutettu valtuuston päätöksellä 15.1.1973, 9.1.1981, 15.2.1986, 6.4.1995, 19.6.1995, 9.6.1997, 5.6.2000, 7.3.2002, 1.5.2004, 12.5.2010, 25.4.2012, 26.4.2013 ja 20.1.2016.
      I LUKU

         VARAINHOITOVUOSI

      1 artikla
      Pankin varainhoitovuosi alkaa kunkin vuoden tammikuun 1 päivänä ja päättyy 31 päivänä joulukuuta.
      II LUKU

         VALTUUSTO

      2 artikla
      1.   Puheenjohtaja kutsuu valtuuston koolle joko omasta aloitteestaan tai valtuuston jäsenen pyynnöstä. Pankin pääjohtaja voi omasta aloitteestaan tai hallintoneuvoston pyynnöstä pyytää valtuuston puheenjohtajaa kutsumaan valtuuston koolle.
      2.   Valtuusto pitää vuosittaisen istunnon tarkastaakseen vuosikertomuksen ja määritelläkseen pankin toiminnan yleiset suuntaviivat.
      3.   Valtuusto voi päättää hyväksyä vuosikertomuksen, joka käsittää tilinpäätöslaskelmat (taseen, tuloslaskelman, erittelyn erityisestä pääluokasta, näiden liitteenä ilmoitettavat tiedot mukaan lukien konsolidoitu tilinpäätös ja kaikki muut laskelmat, joita pidetään tarpeellisena pankin taloudellisen aseman ja toiminnan tuloksen arvioimista varten), varsinaisen vuosikokouksen ulkopuolella, myös kirjallisella menettelyllä.
      4.   Hallituksen jäsenet voidaan kutsua osallistumaan valtuuston istuntoihin. Hallintoneuvoston, hallituksen ja tarkastuskomitean jäsenet osallistuvat valtuuston varsinaiseen vuosikokoukseen.
      3 artikla
      1.   Kutsut valtuuston istuntoihin on toimitettava vähintään 30 päivää ennen istuntoa.
      2.   Valtuuston jäsenten on saatava esityslista ja siihen liittyvät asiakirjat haltuunsa vähintään 20 päivää ennen istuntoa.
      3.   Kukin valtuuston jäsen voi pyytää asian ottamista valtuuston istunnon esityslistalle toimittamalla pyyntönsä kirjallisena valtuuston puheenjohtajalle vähintään 15 päivää ennen istuntoa.
      4.   Edellisissä kohdissa annetuista määräajoista voidaan poiketa, jos kaikki valtuuston jäsenet antavat siihen suostumuksensa tai silloin, kun kysymyksessä on odottamaton tai kiireellinen tapaus, valtuuston puheenjohtajan toimesta, kun hallituksen puheenjohtaja sitä pyytää.
      4 artikla
      Valtuusto tekee päätöksensä Euroopan investointipankin perussäännön (jäljempänä perussääntö) 8 artiklan mukaisesti.
      5 artikla
      1.   Valtuuston puheenjohtaja ja hallintoneuvoston puheenjohtaja voivat järjestää päätöksistä joko kirjallisen tai sähköisen etä-äänestyksen.
      2.   Päätökset katsotaan tehdyiksi valtuuston sihteeristön vastaanotettua riittävän määrän puoltavia ääniä.
      3.   Kirjallinen tai sähköinen etä-äänestys, soveltuvin osin hiljaisella hyväksynnällä, on noudatettu normaali menettely, jolla hallintoneuvoston, hallituksen ja tarkastuskomitean jäsenet nimitetään tehtäviinsä.
      4.   Lukuun ottamatta sellaisia alueita, joissa vaaditaan yksimielisyys tai määräenemmistö, valtuusto voi, hallintoneuvoston asiaa koskevasta ehdotuksesta, tehdä päätöksiä ilman erillistä menettelyä hiljaisella hyväksynnällä. Päätös katsotaan tehdyksi hiljaisella hyväksynnällä enintään kuuden viikon kuluessa siitä, kun ilmoitus päätöksestä on toimitettu, jolleivät puolet valtuuston jäsenistä tai se määrä jäseniä, joka edustaa yli puolta pankin merkitystä pääomasta ole ilmoittaneet vastustavansa ehdotusta tai toimea.
      Kukin valtuuston jäsen voi vaatia hiljaisen hyväksynnän menettelyn keskeyttämistä.
      6 artikla
      Kukin valtuuston jäsen voi saada yhdeltä muulta jäseneltä kirjallisen valtuutuksen tämän edustamiseen valtuuston istunnossa ja äänestämiseen tämän puolesta.
      7 artikla
      1.   Kukin valtuuston jäsen hoitaa vuorollaan valtuuston puheenjohtajan tointa Euroopan unionin neuvoston vahvistaman EU:n jäsenvaltioiden protokollajärjestyksen mukaisesti.
      2.   Valtuuston jäsenen puheenjohtajan toimikausi päättyy joko sen päivän lopussa, jona valtuusto pitää varsinaisen vuosikokouksen tai jona valtuusto hyväksyy kuluneen varainhoitovuoden tilinpäätöksen. sen mukaan, kumpi on myöhäisempi. Uuden puheenjohtajan toimikausi alkaa sitä seuraavana päivänä.
      8 artikla
      Valtuuston käsittelyistä laaditaan pöytäkirja. Sen allekirjoittavat kyseisen istunnon puheenjohtaja ja sihteeri.
      9 artikla
      Kullakin valtuuston jäsenellä on oikeus käyttää jotakin unionin virallisista kielistä. Hän voi pyytää kaikki valtuustossa käsiteltäviin asioihin liittyvät asiakirjat laadittaviksi valitsemallaan kielellä.
      10 artikla
      Valtuustolle tarkoitettu kirjeenvaihto osoitetaan valtuuston sihteeristölle pankin kotipaikkaan.
      III LUKU

         HALLINTONEUVOSTO

      11 artikla
      1.   Hallintoneuvosto kokoontuu vähintään kuusi kertaa vuodessa ja vahvistaa jokaisessa kokouksessa seuraavan istuntonsa päivämäärän.
      2.   Puheenjohtaja kutsuu hallintoneuvoston koolle ennen sovittua päivää, jos yksi kolmasosa äänioikeutetuista jäsenistä sitä pyytää tai jos puheenjohtaja katsoo siihen olevan aihetta.
      3.   Hallintoneuvosto, osana toimivaltaansa kuuluvaa päätöksentekoa tämän työjärjestyksen 18 artiklan mukaisesti, asettaa keskuudestaan palkka- ja budjettikomitean, jonka tehtävänä on valmistella etukäteen nimettyjä asioita neuvoa-antavien lausuntojen antamiseksi hallintoneuvostolle edistämään ja helpottamaan päätöksentekomenettelyä.
      Osana toimivaltaansa kuuluvaa päätöksentekoa tämän työjärjestyksen 18 artiklan mukaisesti hallintoneuvosto voi päättää riskienhallintakomitean ja sijoituspolitiikkakomitean (Equity Participation Policy Committee) perustamisesta, joiden jäsenet nimitetään ja joiden työjärjestys vahvistetaan heti perustamisensa jälkeen. Nämä komiteat voivat pitää yhteisiä kokouksia silloin, kun se katsotaan tarkoituksenmukaiseksi, ja kutsua kokoukseen tarkastuskomitean. Komiteat voivat antaa suosituksia ja neuvoa-antavia lausuntoja hallintoneuvostolle edistämään ja helpottamaan päätöksentekomenettelyä.
      Tässä kohdassa tarkoitetut komiteat koostuvat joistakin hallintoneuvoston jäsenistä tai näiden varajäsenistä.
      Komiteoissa pääjohtaja toimii puheenjohtajana, ja tällä on oikeus siirtää edellä mainittujen komiteoiden puheenjohtajuus jollekin hallintoneuvoston jäsenelle tai varapääjohtajalle. Pääsihteeri vastaa edellä mainittujen komiteoiden sihteeristötehtävistä.
      4.   Asetetaan eettisen ja säännönmukaisen toiminnan toimikunta, joka koostuu neljästä vapaaehtoisesti toimikuntaan osallistuvasta pitkäaikaisesta jäsenestä sekä tarkastuskomitean puheenjohtajasta. Toimikunnan puheenjohtajana toimii hallintoneuvoston pitkäaikaisin jäsen. Toimikunnan puheenjohtajan toimikausi on kolme vuotta, ja se voidaan uusia toimikunnan toimintasäännöissä annettujen määräysten mukaisesti. Eettisen ja säännönmukaisen toiminnan toimikunta:

                  —

                  ratkaisee hallintoneuvoston jäsenten, hallituksen jäsenten tai entisten jäsenten, ja vapaaehtoiselta pohjalta tarkastuskomitean jäsenten, mahdolliset eturistiriidat

                  —

                  antaa lausuntoja hallintoneuvoston ja hallituksen jäseniä koskevista eettisistä kysymyksistä

                  —

                  käyttää työjärjestyksen nojalla sille annettuja muita toimivaltuuksia.

            Toimikunta soveltaa valtuuston hyväksymiä säännöksiä siitä, minkälainen toiminta on ristiriidassa jäsenen tai varajäsenen tehtävien kanssa. Toimikunta antaa hallintoneuvostolle ja valtuustolle tiedon tehdyistä päätöksistä.
      Päävastuullinen lakien ja sääntöjen noudattamisen valvoja Chief Compliance Officer osallistuu ilman äänioikeutta toimikunnan kokouksiin.
      Ylitarkastaja osallistuu ilman äänioikeutta toimikunnan kokouksiin, kun kokouksissa käsitellään petoksiin liittyviä asioita, kuten EIP:n petostentorjuntapolitiikkaan liittyviä asioita sellaisena kuin tämä politiikka kulloinkin on muutettuna.
      Valtuusto hyväksyy eettisen ja säännönmukaisen toiminnan toimikunnan toimintasäännöt.
      12 artikla
      1.   Kutsut hallintoneuvoston istuntoihin on tavallisesti toimitettava vähintään 15 päivää ennen istuntoa. Kutsuun on liitettävä tulevan istunnon yksityiskohtainen esityslista.
      2.   Esityslistalle merkittyihin asioihin liittyvien asiakirjojen tulee olla hallintoneuvoston jäsenten saatavissa vähintään kymmenen työpäivää ennen kokousta. Pankki voi käyttää sähköisiä viestintävälineitä.
      3.   Kukin hallintoneuvoston jäsen voi pyytää asian ottamista istunnon esityslistalle toimittamalla pyyntönsä kirjallisena hallintoneuvoston puheenjohtajalle vähintään viisi päivää ennen istuntoa.
      4.   Kun kysymyksessä on odottamaton tai kiireellinen tapaus, puheenjohtaja voi kutsua hallintoneuvoston koolle viipymättä. Päätöksistä voidaan myös järjestää joko kirjallinen tai sähköinen etä-äänestys. Puheenjohtaja voi myös noudattaa hiljaisen hyväksynnän menettelyä hallintoneuvoston antamien määräysten mukaisesti.
      13 artikla
      Kullakin hallintoneuvoston jäsenellä on oikeus käyttää jotakin unionin virallisista kielistä. Hän voi pyytää kaikki hallintoneuvostossa käsiteltäviin asioihin liittyvät asiakirjat laadittaviksi valitsemallaan kielellä.
      14 artikla
      1.   Varajäsenet saavat osallistua hallintoneuvoston kokouksiin. Jonkin valtion tai usean valtion yhteisellä sopimuksella taikka komission nimeämät varajäsenet voivat toimia kyseisen valtion, usean valtion yhteisellä sopimuksella taikka komission nimeämien jäsenten sijaisina. Varajäsenillä on äänioikeus vain silloin kun he toimivat yhden tai useamman jäsenen sijaisina tai kun he ovat tämän artiklan 5 kohdan mukaisesti saaneet tätä varten valtuudet.
      2.   Milloin perussäännön 9 artiklan 2 kohdassa määrätään, että jäsenvaltio nimeää yhden hallintoneuvoston jäsenen ja kaksi varajäsentä, jäsenen on ilmoitettava, kumpi varajäsenistä ensisijaisesti asetetaan hänen tilalleen hänen ollessaan estynyt hoitamasta tehtäviään. Muutoin sovelletaan seuraavassa kappaleessa annettuja sääntöjä.
      3.   Milloin perussäännön 9 artiklan 2 kohdassa määrätään, että usea jäsenvaltio, kukin jäsenvaltio erikseen, nimeää yhden hallintoneuvoston jäsenen ja jäsenvaltiot nimeävät yhdessä useita varajäseniä, varajäsen, joka kutsutaan hoitamaan jäsenen tehtäviä tapauksissa, joissa hän on estynyt, määräytyy, jos tehtäviä ei ole nimenomaisesti siirretty, seuraavan järjestyksen mukaisesti:

                  a)

                  varajäsenten nimeämisen tai nimittämisen yhteydessä määritelty varajäsen

                  b)

                  pitkäaikaisin varajäsen

                  c)

                  iältään vanhin varajäsen.

            4.   Jos hallintoneuvoston jäsen toimikautensa kestäessä lopettaa tehtävät tai kuolee, hänen tilalleen kutsutaan varajäsen, joka määräytyy edellisen kappaleen kohdissa a), b) ja c) määrättyjen sääntöjen mukaisesti, kunnes valtuusto nimittää uuden jäsenen.
      5.   Jos jäsen ei estyneenä ollessaan voi asettaa tilalleen varajäsentä, hän voi siirtää äänensä kirjallisesti toiselle hallintoneuvoston jäsenelle.
      6.   Hallintoneuvoston jäsenellä voi olla enintään kaksi ääntä.
      15 artikla
      1.   Perussäännön 10 artiklan 2 kohdassa tarkoitetun päätösvaltaisuuden edellytyksenä on, että vähintään 18 äänivaltaista hallintoneuvoston jäsentä on läsnä.
      2.   Hallintoneuvosto tekee päätöksensä perussäännön 10 artiklan 2 kohdan mukaisesti.
      3.   Perussäännön 19 artiklan 5 kohdassa ja 6 kohdassa mainitulla päätöksenteon yksimielisyydellä tarkoitetaan kaikkien läsnä olevien tai edustettuina olevien ja kyseiseen päätöksentekoon puoltavasti äänestämällä osallistuvien äänivaltaisten jäsenten puoltavaa ääntä.
      16 artikla
      1.   Perussäännön 9 artiklan 2 kohdan neljännen alakohdan mukaisesti hallintoneuvosto valitsee jäsenistöönsä kuusi äänioikeutta vailla olevaa asiantuntijaa: kolme näistä jäseniksi ja kolme varajäseniksi.
      2.   Hallituksen puheenjohtaja tekee hallintoneuvostolle ehdotuksensa jäsenehdokkaista ja varaehdokkaista hallintoneuvoston jäsenten toimikautta vastaavaksi ajaksi.
      3.   Nämä ehdokkaat valitaan henkilöiden joukosta, joilla on korkeatasoista ammattitaitoa ja näyttöä kokemuksesta pankin eri toimintasaroilla.
      4.   Hallintoneuvosto hyväksyy hallituksen puheenjohtajan ehdotuksen perussäännön 10 artiklan 2 kohdan ensimmäisessä lauseessa määrätyn menettelyn mukaisesti.
      5.   Asiantuntijoilla on äänioikeutta vailla oleville hallintoneuvoston jäsenille kuuluvat oikeudet ja heitä sitovat samat velvollisuudet.
      17 artikla
      Hallintoneuvoston kokouksista laaditaan pöytäkirja. Sen allekirjoittavat kyseisen kokouksen puheenjohtaja ja sen kokouksen puheenjohtaja, jossa pöytäkirja hyväksytään, sekä kokouksen sihteeri.
      18 artikla
      1.   Perussäännön 9 artiklan 1 kohdan mukaisesti hallintoneuvosto käyttää toimivaltaansa seuraavissa asioissa:

                  —

                  Se määrää hallituksen laatiman ehdotuksen perusteella ehdot, jotka muodostavat pankin myöntämän rahoituksen, takaustoiminnan ja ottolainauksen yleiset periaatteet erityisesti hyväksymällä korkojen, palkkioiden ja muiden maksujen määräytymisen perusteet;

                  —

                  Se hyväksyy hallituksen laatiman ehdotuksen perusteella periaatepäätökset pankin johtamisesta;

                  —

                  Se vastaa siitä, että EIP-ryhmän toimintaperiaatteet ja toiminnot ovat johdonmukaisia;

                  —

                  Se hyväksyy rahoitus- ja takaustoimet, jotka hallitus esittää käsiteltäviksi;

                  —

                  Se antaa hallitukselle valtuudet hoitaa ottolainausta sekä tähän liittyviä varainhallinnan toimintaa ja johdannaistoimintaa laatimiensa globaalien ohjelmien mukaisesti;

                  —

                  Se valvoo pankin rahoituksen tasapainoa ja riskienarviointimenettelyjä;

                  —

                  Se päättää pankin johtamiseen liittyvistä keskeisistä asiakirjoista, jotka hallitus on laatinut – nimenomaisesti toimintasuunnitelmasta, vuosittaisesta talousarviosta ja tilinpäätöksistä, mukaan lukien konsolidoitu tilinpäätös – ja soveltuvin osin niiden toteuttamisesta;

                  —

                  Se tutkii kaikki hallituksen esitykset, jotka annetaan hyväksyttäväksi valtuustolle;

                  —

                  Se hyväksyy pankin erityismääräykset asiakirjojen julkisesta saatavuudesta;

                  —

                  Se päättää asiantuntijoihin sovellettavista määräyksistä;

                  —

                  Se hyväksyy tarkastuskomiteaa kuultuaan pankin tilinpäätökseen sovellettavat tilinpäätöksen laatimisperusteet.

            2.   Yleisesti se vastaa siitä, että pankkia johdetaan asianmukaisesti perustamissopimuksen, perussäännön, valtuuston antamien suuntaviivojen ja pankin toimintoja koskevien muiden säännösten mukaisesti, kun pankki toteuttaa perustamissopimuksessa annettua tehtäväänsä. Käyttäessään toimivaltaansa hallintoneuvosto voi pyytää hallitusta tekemään aloite ehdotusten tekemisestä.
      3.   Se voi määräenemmistöllä tehdyn päätöksen perusteella siirtää tiettyjä toimivaltuuksiaan hallitukselle. Se määrittää toimivaltuuksien siirron edellytykset ja yksityiskohtaiset menettelyt ja valvoo sen toteuttamista.
      4.   Se käyttää perussäännön nojalla sille annettuja kaikkia muita toimivaltuuksia ja antaa hallitukselle tekemiensä sääntöjen ja päätösten osalta asiaa koskevan täytäntöönpanovallan, koska hallitus, perussäännön 11 artiklan 3 kohdan mukaisesti, vastaa puheenjohtajan alaisena ja hallintoneuvoston valvonnassa pankin juoksevien asioiden hoitamisesta.
      19 artikla
      1.   Hallintoneuvoston jäsenet ovat oikeutettuja matka- ja oleskelukulukorvaukseen hallintoneuvoston kokouksiin osallistumisen perusteella.
      2.   Valtuusto vahvistaa hallintoneuvoston jäsenten ja varajäsenten kokouspalkkion suuruuden.
      IV LUKU

         HALLITUS

      20 artikla
      1.   Hallitus toimii pankin pysyvänä edustuselimenä ja päättävänä elimenä, tämän kuitenkaan rajoittamatta pankin perussäännön määräysten soveltamista.
      2.   Se kokoontuu pankin asioiden hoidon sitä vaatiessa.
      21 artikla
      1.   Hallituksen tekemät päätökset ja antamat lausunnot ovat sitovia silloin, kun vähintään viisi sen jäsenistä on läsnä.
      2.   Pääjohtaja toimii puheenjohtajana hallintoneuvoston kokouksissa, tämän työjärjestyksen 11 artiklan 3 kohdan mukaisesti perustetuissa valiokunnissa ja hallituksessa. Jos hallituksen puheenjohtaja on estynyt, on sairas tai on olemassa mahdollinen eturistiriita tai eturistiriidan mahdollisuus, hänen sijalleen tulee hallintoneuvoston pitkäaikaisin varapääjohtajajäsen. Kun kahdella tai useammalla varapääjohtajalla on yhtä pitkä hallintoneuvostossaoloaika, puheenjohtajan sijalle tulee iältään vanhin jäsen.
      3.   Päätökset tehdään yksinkertaisella enemmistöllä kokouksessa läsnä olevien jäsenten annetuista äänistä. Kullakin hallituksen jäsenellä on yksi ääni. Äänten mennessä tasan hallituksen jäsenten äänestyksessä puheenjohtajan ääni ratkaisee.
      4.   Hallitus voi siirtää hallituksen puheenjohtajalle tai yhdelle taikka useammalle varapääjohtajalle toimivallan hyväksyä johtamis- ja hallintotoimenpiteitä valtuutuspäätöksessä mainituin rajoituksin ja edellytyksin. Näin tehdyt päätökset on viipymättä ilmoitettava hallitukselle.
      Hallitus voi siirtää yhteisesti hallituksen puheenjohtajalle ja yhdelle taikka useammalle varapääjohtajalle toimivallan hyväksyä muita toimenpiteitä valtuutuspäätöksessä määrätyin rajoituksin ja edellytyksin, jos päätöksen tekeminen olosuhteet huomioon ottaen ei ole mahdollista kokouksessa. Näin tehdyt päätökset on viipymättä ilmoitettava hallitukselle.
      5.   Hallitus voi äänestää päätöksistä ja hyväksyä päätöksiä joko kirjallisen tai sähköisen etä-äänestyksen tai kirjeenvaihdon avulla. Hallitus voi myös käyttää hiljaista hyväksyntää ja poikkeuksellisissa olosuhteissa turvautua teleneuvotteluihin määräämiensä ehtojen mukaisesti.
      22 artikla
      Sihteeri koostaa hallituksen kokouksessa käsitellyt asiat pöytäkirjaan, jonka kaikki kokouksessa läsnä olleet hallituksen jäsenet allekirjoittavat.
      23 artikla
      1.   Hallitus, perussäännön 11 artiklan 3 kohdan ja 7 kohdan mukaisesti, on toimivaltainen antamaan ja panemaan täytäntöön pankin osastojen organisaatiota ja toimintaa koskevat hallintosäännöt, myös henkilöstöjohtamisen, henkilöstösääntöjen ja vastaavien oikeuksien ja velvollisuuksien osalta, sanotun kuitenkaan rajoittamatta pankin henkilöstön käytännesääntöjen (Staff Regulations) soveltamista. Hallituksen on ilmoitettava näistä asioista hallintoneuvostolle.
      2.   Hallitus on myös toimivaltainen samoin ehdoin ja edellytyksin tekemään kaikki sopimukset pankin työntekijöiden kanssa.
      3.   Edellä esitetyn puitteissa hallituksen puheenjohtajalla on oikeus päättää kaikista yksittäisistä henkilöstöasioista, toteuttaa kompromissiratkaisuja, sovitella erimielisyyksiä, tehdä sopimuksia ja yleensä, tehdä kaikki se, mikä pankin etujen turvaamiseksi on välttämätöntä ja tarpeellista perussäännön 11 artiklan 7 kohdan mukaisesti.
      23 a artikla
      1.   Hallituksen jäsenten on oltava riippumattomia henkilöitä, jotka ovat päteviä tehtävään ja joilla on kokemusta rahoituskysymyksistä, pankkitoiminnasta ja/tai Euroopan unionin asioista. Heidän on hyväksyttäessä ja jatkuvasti sen jälkeen

                  —

                  oltava rehellisiä ja hyvämaineisia henkilöitä

                  —

                  ja omattava riittävät tiedot, taidot ja asiantuntemus tehtäviensä hoitamiseen.

            Hallituksen kokoonpanon tavoitteena on, että sen jäsenet edustavat riittävän laajasti monenlaista osaamista ja että hallituksen kokoonpanossa on edustettuna molempia sukupuolia.
      2.   Perustetaan neuvoa-antava nimityskomitea, jonka tehtävänä on ohjeellisten lausuntojen antaminen ehdokkaan sopivuudesta hallituksen jäsenen tehtävään edellisessä kohdassa esitettyjen kriteerien mukaisesti, joita tarkennetaan kyseisen komitean toimintasäännöissä, ennen kuin valtuusto tekee päätöksensä perussäännön 11 artiklan 1 kohdassa tarkoitetuista nimittämisistä.
      Komitea koostuu viidestä pankin ulkopuolisesta jäsenestä, jotka valtuusto nimittää pääjohtajan esityksestä ja jotka täyttävät heihin sovellettavat riippumattomuutta, pätevyyttä, rehellisyyttä ja hyvää mainetta koskevat vaatimukset. Jäsenillä on oltava asianmukainen ammatillinen kokemus ja asiantuntemus etenkin pankkitoiminnasta, mukaan lukien pankkivalvonnan ja/tai rahoituksen asiantuntemus yksityiseltä tai julkiselta sektorilta ja/tai perusteellinen Euroopan unionin asioiden tuntemus. Komitean kokoonpanon tavoitteena on, että sen jäsenet edustavat riittävän laajasti monenlaista osaamista ja että komitean kokoonpanossa on edustettuna molempia sukupuolia. Komitean jäsenet nimitetään enintään kuuden vuoden määräajaksi, ja heidät voidaan nimittää uudelleen yhdeksi jatkokaudeksi.
      Pankki järjestää komitean sihteeripalvelut. Valtuusto hyväksyy komitean toimintasäännöt.
      23 b artikla
      1.   Jos hallituksen jäsen on syyllistynyt tai hänen epäillään syyllistyneen vakavaan rikkomukseen joko laiminlyömällä törkeästi virantoimituksesta johtuvien velvollisuuksiensa täyttämisen tai rikkomalla lakia, tai kun ilmenee jokin muu tapahtuma, joka saattaa aiheuttaa vakavaa vahinkoa pankin maineelle ja/tai kun kyseinen jäsen ei ilmenneistä seikoista johtuen muutoin voi suorittaa tehtäviään asianmukaisesti, pääjohtaja voi valtuuston puheenjohtajan suostumuksella pidättää kyseisen hallituksen jäsenen määräajaksi virantoimituksesta tässä 23 b artiklassa olevien säännösten mukaisesti.
      Jos asia koskee pääjohtajaa, valtuuston puheenjohtaja voi pidättää pääjohtajan määräajaksi virantoimituksesta.
      2.   Päätös virantoimituksesta pidättämisestä

                  —

                  vahvistetaan eettisen ja säännönmukaisen toiminnan toimikunnan kuulemisen jälkeen sekä sen jälkeen, kun kyseinen hallituksen jäsen on esittänyt asiassa mahdolliset huomautuksensa.

                  —

                  saatetaan välittömästi hallintoneuvoston ja valtuuston tietoon

                  —

                  voi olla kestoltaan enintään kolmen kuukauden mittainen, jonka kuluessa valtuusto äänestää virantoimituksesta pidättämispäätöksen jatkamisesta edelleen enintään yhdeksällä kuukaudella määräenemmistöllä tehdyn päätöksen perusteella. Tässä tarkoituksessa valtuustolle toimitetaan eettisen ja säännönmukaisen toiminnan toimikunnan lausunto ja kyseisen hallituksen jäsenen asiassa esittämät huomautukset. Valtuustoa pyydetään äänestämään ennen kuin virantoimituksesta pidättämisen kolmen kuukauden määräaika on kulunut loppuun, minkä jälkeen äänestys asiassa raukeaa.

            3.   Jos valtuusto päättää kolmen kuukauden kuluessa jatkaa edelleen virantoimituksesta pidättämispäätöstä, hallituksen jäsen on pidätettynä virantoimituksesta edellä tarkoitetun jatketun virasta pidättämisen ajan loppuun asti, paitsi jos:

                  —

                  valtuusto vahvistaa määräenemmistöllä virkasuhteen palauttamisen

                  —

                  valtuusto vahvistaa määräenemmistöllä erottamispäätöksen perussäännön 11 artiklan 2 kohdan määräysten mukaisesti.

            4.   Jos valtuusto ei kolmen kuukauden kuluessa päätä jatkaa edelleen virantoimituksesta pidättämispäätöstä, hallituksen jäsenen virkasuhde palautuu automaattisesti.
      5.   Kun virantoimituksesta pidättäminen päättyy, hallituksen jäsenen virkasuhde palautuu automaattisesti ja hän voi palata tehtäväänsä, paitsi jos tätä koskee erottamispäätös perussäännön 11 artiklan 2 kohdan määräysten mukaisesti.
      6.   Jos kysymyksessä on erottamismenettely perussäännön 11 artiklan 2 kohdan määräysten mukaisesti, asiasta on neuvoteltava eettisen ja säännönmukaisen toiminnan toimikunnan kanssa. Toimikunnan lausunto toimitetaan hallintoneuvostolle yhdessä hallituksen jäsenen asiassa esittämien huomautusten kanssa.
      7.   Hallintoneuvosto määrää virantoimituksesta pidättämisen ja erottamismenettelyn yksityiskohdat.
      V LUKU

         TARKASTUSKOMITEA

      24 artikla
      1.   Perussäännön 12 artiklan määräysten mukaisesti tarkastuskomitea (jäljempänä komitea) tarkastaa vuosittain pankin toiminnan ja kirjanpidon asianmukaisuuden.
      2.   Se vastaa pankin tilien tarkastuksesta.
      3.   Se tarkastaa, että pankin toiminta noudattaa parhaita pankkikäytäntöjä organisaatioon sovellettavien määräysten mukaisesti.
      25 artikla
      1.   Komitea kokoontuu vähintään kerran vuodessa yhdessä hallituksen kanssa käsittelemään komitean toiminnan tuloksia viimeiseltä varainhoitovuodelta sekä kuluvan varainhoitovuoden työsuunnitelman.
      2.   Kunkin varainhoitovuoden lopussa ja viimeistään kuusi viikkoa ennen tämän työjärjestyksen 2 artiklan 2 kohdassa tarkoitettua vuosikokousta komitealle on toimitettava hallintoneuvoston ehdotus vuosikertomukseksi sekä tilinpäätökseksi.
      3.   Komitean on kolmen viikon kuluessa näiden asiakirjojen vastaanottamisesta ja suoritettuaan tarpeellisen määrän tarkoitukseen soveltuvia tarkastustoimenpiteitä sekä saatuaan hallitukselta vakuutuksen siitä, että pankin sisäiset valvontajärjestelmät, riskienhallinta ja hallinto ovat tehokkaita, ja tutkittuaan ulkoisten tilintarkastajien kertomuksen, toimitettava hallituksen puheenjohtajalle lausunto, jossa se vahvistaa, että tarkastuksen perusteella ja käsityksensä mukaan:

                  —

                  Pankin toiminta on ollut asianmukaista ja erityisesti riskienhallinnan ja -seurannan pääperiaatteita on noudatettu.

                  —

                  Komitea on tarkastanut, että pankin toimet on toteutettu tarkoituksenmukaisesti ja kirjanpito järjestetty ja hoidettu asianmukaisesti. Tätä varten se on tarkastanut, että pankin toiminta on ollut perussäännössä ja tässä työjärjestyksessä vahvistettujen sääntöjen ja menettelyjen mukaista.

                  —

                  Komitea vahvistaa, että tilinpäätös ja kaikki hallintoneuvoston laatimaan tilinpäätökseen sisältyvä tilinpäätösinformaatio antavat oikean ja riittävän kuvan pankin rahoitusasemasta sen varojen ja sitoumusten osalta sekä sen toiminnan tuloksista ja kassavirroista kyseisellä tilikaudella. Se on velvollinen antamaan samanlaisen vahvistuksen myös konsolidoidun tilinpäätöksen osalta.

            4.   Jos komitea katsoo, ettei se voi antaa tällaista lausuntoa, sen on toimitettava hallituksen puheenjohtajalle samassa määräajassa tiedonanto, joka sisältää perustelut lausunnon antamatta jättämiselle.
      5.   Komitean lausunto tulee saattaa valtuuston tietoon hallintoneuvoston vuosikertomuksen liitteenä.
      6.   Komitean tulee osoittaa valtuustolle yksityiskohtainen kertomus viimeisen varainhoitovuoden toiminnastaan, johon sisältyy vahvistus siitä, että pankin toiminta noudattaa parhaita pankkikäytäntöjä organisaatioon sovellettavien määräysten mukaisesti, ja jonka jäljennös lähetetään hallintoneuvoston ja hallituksen jäsenille. Komitean kertomus tulee lähettää valtuustolle yhdessä hallintoneuvoston vuosikertomuksen kanssa.
      26 artikla
      1.   Komitealla on oikeus saada pankin kirjanpito ja tilit sekä kaikki tositteet ja asiakirjat, ja se voi pyytää nähtäväkseen kaiken muun aineiston, jota se pitää tarpeellisena tarkastustehtävän hoitamiseksi. Pankin osastojen on annettava sellaista selvitystä ja apua, jota komitea pyytää.
      2.   Komitea myös käyttää apunaan ulkopuolisia tilintarkastajia, jotka se määrää neuvoteltuaan asiasta hallituksen kanssa, ja joille sillä on valtuudet antaa hoidettavaksi pankin tilinpäätöstietojen varsinaisen tarkastustehtävän. Tässä tarkoituksessa se arvioi vuosittain päätöksen kohteena olevan ulkoisen tilintarkastuksen luonteen ja laajuuden sekä käytettävät tarkastusmenettelyt. Se myös tutkii tällaisen tarkastuksen tulokset ja johtopäätökset myös kaikkien huomautusten ja suositusten osalta. Pankki laatii viivytyksettä ulkopuolisten tilintarkastajien toimeksiantokirjeen komitean määräämien ehtojen mukaisesti.
      3.   Komitea myös tarkastaa vuosittain pankin sisäisen tarkastuksen työsuunnitelman, tarkastustyön kattavuuden ja tulokset.
      4.   Se varmistaa, että sisäisen tarkastuksen ja ulkopuolisten tilintarkastajien välinen yhteistoiminta on toimivaa. Tarpeen vaatiessa komitea voi käyttää apunaan myös muita asiantuntijoita.
      5.   Komitean käsittelyt ovat päteviä ainoastaan, jos komitean jäsenten enemmistö on läsnä. Tämän työjärjestyksen 25 artiklan tarkoittamaa lausuntoa ja kertomusta lukuun ottamatta, jotka voidaan hyväksyä vain yksimielisesti, kaikki komitean päätökset vaativat komitean jäsenten enemmistön suostumuksen. Äänten mennessä tasan komitean jäsenten äänestyksessä puheenjohtajan ääni ratkaisee.
      6.   Komitean puheenjohtaja voi järjestää päätöksistä joko kirjallisen tai sähköisen etä-äänestyksen.
      7.   Komitea päättää itsenäisesti kaikista muista toimintasäännöistä.
      8.   Komitean jäsenet eivät saa ulkopuolisille henkilöille tai elimille ilmaista mitään sellaista tietoa, jonka ovat saaneet tietoonsa tarkastusta suorittaessaan. Tämä velvoite koskee myös ulkopuolisia tilintarkastajia, jotka komitea on määrännyt tämän artiklan 2 kohdan mukaisesti.
      27 artikla
      1.   Komitean jäsenet nimittää valtuusto. Jäsenten toimikausi kestää kuusi perättäistä varainhoitovuotta. Komitean jäsentä ei voida toimikauden päättymisen jälkeen nimetä eikä valita uudelleen. Yksi komitean jäsen vaihtuu vuosittain.
      2.   Jäsenet valitaan sovellettavat riippumattomuus-, pätevyys- ja rehellisyysvaatimukset täyttävistä henkilöistä. Jäsenillä on oltava finanssi-, tilintarkastus- tai pankkivalvonnan asiantuntemusta yksityiseltä tai julkiselta sektorilta siten, että komitean jäsenten yhteinen asiantuntemus on riittävän monipuolinen.
      3.   Komitean jäsenen toimikausi päättyy joko sen päivän lopussa, jona valtuusto pitää tämän työjärjestyksen 2 artiklan 2 kohdassa tarkoitetun vuosittaisen istuntonsa tai hyväksyy tilinpäätöksen, sen mukaan kumpi näistä ajankohdista on myöhäisempi. Uusien jäsenten toimikausi alkaa sitä seuraavana päivänä.
      4.   Valtuusto voi määräenemmistöllä erottaa komitean jäsenen tehtävästään, jos se katsoo, että jäsen ei enää täytä niitä vaatimuksia, joita hänen tehtävänsä edellyttävät.
      5.   Komitean puheenjohtajana toimii vuorotellen vuoden kerrallaan se jäsen, jonka toimikausi päättyy sen päivän lopussa, jona valtuusto pitää 2 artiklan 2 kohdassa tarkoitetun vuosittaisen istuntonsa tai hyväksyy tilinpäätöksen, sen mukaan kumpi näistä ajankohdista on myöhäisempi.
      6.   Valtuusto voi pankin pääjohtajan ja tarkastuskomitean puheenjohtajan yhteisen ehdotuksen perusteella nimittää enintään kolme tarkkailijaa yhdeksi kuusivuotiskaudeksi, eikä nimitys toiselle kaudelle ole mahdollista. Tarkkailijat nimitetään etenkin pankkivalvontaa koskevan erityisen pätevyytensä perusteella. He avustavat komiteaa sille asetettujen tehtävien ja velvollisuuksien suorittamisessa osallistumalla komitean työskentelyyn. Komitean varsinaiset jäsenet voivat antaa tietyt erityistehtävät, kuten kokousten valmisteluun liittyvät tutkimukset, tarkkailijoiden tehtäväksi.
      28 artikla
      Jos komitean jäsen kuolee, eroaa tai erotetaan taikka jos komitean jäsenen paikka muusta syystä tulee avoimeksi, valtuusto nimittää enintään kolmen kuukauden kuluessa uuden jäsenen hänen tilalleen jäljellä olevaksi toimikaudeksi.
      29 artikla
      Valtuusto vahvistaa komitean jäsenille sekä havainnoitsijalle maksettavan palkkion suuruuden. Komitean jäsenen tehtävän hoitamisesta aiheutuvat matka- ja oleskelukulut korvataan samoin perustein kuin hallintoneuvoston osalta.
      VI LUKU

         SIHTEERISTÖ

      30 artikla
      Pankin pääsihteeri tuottaa valtuuston, hallintoneuvoston, hallituksen ja tarkastuskomitean sihteeripalvelut. Hän myös tuottaa sihteeripalvelut hallintoneuvoston keskuudestaan asettamille komiteoille sekä Euroopan unionin tai muiden elinten mandaattien mukaisesti perustetuille yksiköille, jos mandaatti määrää, että pankki tuottaa nämä palvelut.
      VII LUKU

         PANKIN HENKILÖSTÖ

      31 artikla
      Hallintoneuvosto määrää pankin henkilöstösäännöistä. Hallitus vahvistaa menettelyt sääntöjen täytäntöön panemiseksi tämän työjärjestyksen 23 artiklan mukaisesti.
      32 artikla
      1.   Jos pankki asetetaan selvitystilaan, valtuusto huolehtii pankin henkilöstön oikeuksien suojaamisesta.
      2.   Jos kysymyksessä on odottamaton tai kiireellinen tapaus, hallitus toteuttaa viipymättä tarpeellisiksi katsomansa toimenpiteet ja tiedottaa tästä viipymättä hallintoneuvostolle.
      VIII LUKU

         LOPPUSÄÄNNÖKSET

      33 artikla
      1.   Tämä työjärjestys sekä työjärjestyksen muutokset tulevat voimaan niiden hyväksymispäivänä.
      2.   Tämän työjärjestyksen määräykset eivät missään suhteessa merkitse poikkeusta siitä, mitä Euroopan unionin toiminnasta tehdyssä sopimuksessa ja pankin perussäännössä määrätään.


title: Neuvoston päätös (YUTP) 2015/2430, annettu 21 päivänä joulukuuta 2015, niitä henkilöitä, ryhmiä ja yhteisöjä, joihin sovelletaan erityistoimenpiteiden toteuttamisesta terrorismin torjumiseksi hyväksytyn yhteisen kannan 2001/931/YUTP 2, 3 ja 4 artiklaa, koskevan luettelon ajan tasalle saattamisesta sekä päätöksen (YUTP) 2015/1334 kumoamisesta

text:
               22.12.2015

               FI

               Euroopan unionin virallinen lehti

               L 334/18

         NEUVOSTON PÄÄTÖS (YUTP) 2015/2430,
   annettu 21 päivänä joulukuuta 2015,
   niitä henkilöitä, ryhmiä ja yhteisöjä, joihin sovelletaan erityistoimenpiteiden toteuttamisesta terrorismin torjumiseksi hyväksytyn yhteisen kannan 2001/931/YUTP 2, 3 ja 4 artiklaa, koskevan luettelon ajan tasalle saattamisesta sekä päätöksen (YUTP) 2015/1334 kumoamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 27 päivänä joulukuuta 2001 yhteisen kannan 2001/931/YUTP (1).

               (2)

               Neuvosto antoi 31 päivänä heinäkuuta 2015 päätöksen (YUTP) 2015/1334 (2), jolla saatetaan ajan tasalle niitä henkilöitä, ryhmiä ja yhteisöjä, joihin sovelletaan yhteisen kannan 2001/931/YUTP 2, 3 ja 4 artiklaa, koskeva luettelo, jäljempänä ’luettelo’.

               (3)

               Yhteisen kannan 2001/931/YUTP 1 artiklan 6 kohdan mukaisesti luettelossa olevien henkilöiden, ryhmien ja yhteisöjen nimet on tarkistettava säännöllisin väliajoin sen varmistamiseksi, että niiden säilyttäminen luettelossa on perusteltua.

               (4)

               Tässä päätöksessä vahvistetaan neuvoston suorittaman uudelleentarkastelun tulokset niiden henkilöiden, ryhmien ja yhteisöjen osalta, joihin sovelletaan yhteisen kannan 2001/931/YUTP 2, 3 ja 4 artiklaa.

               (5)

               Neuvosto on varmistanut, että yhteisen kannan 2001/931/YUTP 1 artiklan 4 kohdassa tarkoitetut toimivaltaiset viranomaiset ovat tehneet kaikkien luettelossa mainittujen henkilöiden, ryhmien ja yhteisöjen osalta päätökset siltä osin kuin nämä ovat sekaantuneet yhteisen kannan 2001/931/YUTP 1 artiklan 2 ja 3 kohdassa tarkoitettuihin terroritekoihin. Neuvosto on myös todennut, että henkilöihin, ryhmiin ja yhteisöihin, joihin sovelletaan yhteisen kannan 2001/931/YUTP 2, 3 ja 4 artiklaa, olisi edelleen sovellettava kyseisessä yhteisessä kannassa säädettyjä erityisiä rajoittavia toimenpiteitä.

               (6)

               Luettelo olisi saatettava ajan tasalle tämän mukaisesti ja päätös (YUTP) 2015/1334 olisi kumottava,

         ON HYVÄKSYNYT TÄMÄN PÄÄTÖKSEN:
   1 artikla
   Luettelo henkilöistä, ryhmistä ja yhteisöistä, joihin sovelletaan yhteisen kannan 2001/931/YUTP 2, 3 ja 4 artiklaa, on tämän päätöksen liitteessä.
   2 artikla
   Kumotaan päätös (YUTP) 2015/1334.
   3 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Brysselissä 21 päivänä joulukuuta 2015.

            Neuvoston puolesta

            Puheenjohtaja

         J. ASSELBORN

      (1)  Neuvoston yhteinen kanta 2001/931/YUTP 27 päivältä joulukuuta 2001 erityistoimenpiteiden toteuttamisesta terrorismin torjumiseksi (EYVL L 344, 28.12.2001, s. 93).

      (2)  Neuvoston päätös (YUTP) 2015/1334, annettu 31 päivänä heinäkuuta 2015, niitä henkilöitä, ryhmiä ja yhteisöjä, joihin sovelletaan erityistoimenpiteiden toteuttamisesta terrorismin torjumiseksi hyväksytyn yhteisen kannan 2001/931/YUTP 2, 3 ja 4 artiklaa, koskevan luettelon ajan tasalle saattamisesta sekä päätöksen (YUTP) 2015/521 kumoamisesta (EUVL L 206, 1.8.2015, s. 61).

      LIITE

         LUETTELO 1 ARTIKLASSA TARKOITETUISTA HENKILÖISTÄ, RYHMISTÄ JA YHTEISÖISTÄ

      I   HENKILÖT

                  1.

                  ABDOLLAHI Hamed (alias Mustafa Abdullahi), syntynyt 11.8.1960 Iranissa. Passi: D9004878.

                  2.

                  AL-NASSER, Abdelkarim Hussein Mohamed, syntynyt Al Ihsassa (Saudi-Arabia), Saudi-Arabian kansalainen.

                  3.

                  AL YACOUB, Ibrahim Salih Mohammed, syntynyt 16.10.1966 Tarutissa (Saudi-Arabia), Saudi-Arabian kansalainen.

                  4.

                  ARBABSIAR Manssor (alias Mansour Arbabsiar), syntynyt 6.3. tai 15.3.1955 Iranissa. Iranin ja Yhdysvaltain kansalainen. Passi: C2002515 (Iran); passi: 477845448 (Yhdysvallat). Kansallisen henkilökortin nro: 07442833, voimassa 15.3.2016 asti (Yhdysvaltain ajokortti).

                  5.

                  BOUYERI, Mohammed (alias Abu ZUBAIR, alias SOBIAR, alias Abu ZOUBAIR), syntynyt 8.3.1978 Amsterdamissa (Alankomaat) – Hofstadgroep-ryhmän jäsen.

                  6.

                  IZZ-AL-DIN, Hasan (alias GARBAYA, Ahmed, alias SA-ID, alias SALWWAN, Samir), Libanon, syntynyt vuonna 1963 Libanonissa, Libanonin kansalainen.

                  7.

                  MOHAMMED, Khalid Shaikh (alias ALI, Salem, alias BIN KHALID, Fahd Bin Adballah, alias HENIN, Ashraf Refaat Nabith, alias WADOOD, Khalid Adbul), syntynyt 14.4.1965 tai 1.3.1964 Pakistanissa. Passin nro 488555.

                  8.

                  SHAHLAI Abdul Reza (alias Abdol Reza Shala'i, alias Abd-al Reza Shalai, alias Abdorreza Shahlai, alias Abdolreza Shahla'i, alias Abdul-Reza Shahlaee, alias Hajj Yusef, alias Haji Yusif, alias Hajji Yasir, alias Hajji Yusif, alias Yusuf Abu-al-Karkh), syntynyt arviolta vuonna 1957 Iranissa. Osoitteet: 1) Kermanshah, Iran, 2) Mehranin sotilastukikohta, Ilamin maakunta, Iran.

                  9.

                  SHAKURI Ali Gholam, syntynyt arviolta vuonna 1965 Teheranissa Iranissa.

                  10.

                  SOLEIMANI Qasem (alias Ghasem Soleymani, alias Qasmi Sulayman, alias Qasem Soleymani, alias Qasem Solaimani, alias Qasem Salimani, alias Qasem Solemani, alias Qasem Sulaimani, alias Qasem Sulemani), syntynyt 11.3.1957 Iranissa. Iranin kansalainen. Passi: 008827 (Iranin diplomaattipassi), myönnetty vuonna 1999. Sotilasarvo: kenraalimajuri.

            II   RYHMÄT JA YHTEISÖT

                  1.

                  ’Abu Nidal –järjestö’ – ’ANO’ (alias ’Fatahin vallankumousneuvosto’, alias ’Arab Revolutionary Brigades’, alias ’Musta syyskuu’, alias ’Revolutionary Organisation of Socialist Muslims’).

                  2.

                  ’Al-Aqsan marttyyrien prikaati’.

                  3.

                  ’Al-Aqsa e.V’.

                  4.

                  ’Babbar Khalsa’.

                  5.

                  ’Filippiinien kommunistinen puolue’, mukaan lukien ’Uusi kansanarmeija’ – ’NPA’, Filippiinit.

                  6.

                  ’Gama'a al-Islamiyya’ (alias ’Al-Gama'a al-Islamiyya’) (’Islamic Group’ – ’IG’).

                  7.

                  ’İslami Büyük Doğu Akıncılar Cephesi’ – ’IBDA-C’ (’Great Islamic Eastern Warriors Front’).

                  8.

                  ’Hamas’, mukaan lukien ’Hamas-Izz al-Din al-Qassem’.

                  9.

                  ’Hizballah Military Wing’ (alias ’Hezbollah Military Wing’, alias ’Hizbullah Military Wing’, alias ’Hizbollah Military Wing’, alias ’Hezballah Military Wing’, alias ’Hisbollah Military Wing’, alias ’Hizbu'llah Military Wing’ alias ’Hizb Allah Military Wing’, alias ’Jihad Council’ (ja kaikki sen alaisuuteen kuuluvat yksiköt, mukaan lukien ulkoisesta turvallisuudesta vastaava organisaatio)).

                  10.

                  ’Hizbul Mujahideen’ – ’HM’.

                  11.

                  ’Hofstadgroep’.

                  12.

                  ’International Sikh Youth Federation’ – ’ISYF’.

                  13.

                  ’Khalistan Zindabad Force’ – ’KZF’.

                  14.

                  ’Kurdistanin työväenpuolue’ – ’PKK’ (alias ’KADEK’, alias ’KONGRA-GEL’).

                  15.

                  ’Tamil Eelamin vapautuksen tiikerit’ – ’LTTE’.

                  16.

                  ’Ejército de Liberación Nacional’ (’Kansallinen vapautusarmeija’).

                  17.

                  ’Palestiinan islamilainen jihad’ – ’PIJ’.

                  18.

                  ’Palestiinan vapautuksen kansanrintama’ – ’PFLP’.

                  19.

                  ’Palestiinan vapautuksen kansanrintama – keskuskomento’ (alias ’PFLP:n keskuskomento’).

                  20.

                  ’Fuerzas armadas revolucionarias de Colombia’ – ’FARC’ (’Kolumbian vallankumoukselliset asevoimat’).

                  21.

                  ’Devrimci Halk Kurtuluș Partisi-Cephesi’ – ’DHKP/C’ (alias ’Devrimci Sol’ (’Vallankumouksellinen vasemmisto’), alias ’Dev Sol’) (’Revolutionary People's Liberation Army/Front/Party’).

                  22.

                  ’Sendero Luminoso’ – ’SL’ (’Loistava polku’).

                  23.

                  ’Teyrbazen Azadiya Kurdistan’ – ’TAK’ (alias ’Kurdistan Freedom Falcons’, alias ’Kurdistan Freedom Hawks’).


title: Euroopan parlamentin päätös (EU) 2015/1667, annettu 29 päivänä huhtikuuta 2015, vastuuvapauden myöntämisestä Euroopan meriturvallisuusviraston talousarvion toteuttamisesta varainhoitovuonna 2013

text:
               30.9.2015

               FI

               Euroopan unionin virallinen lehti

               L 255/278

      EUROOPAN PARLAMENTIN PÄÄTÖS (EU) 2015/1667,
      annettu 29 päivänä huhtikuuta 2015,
      vastuuvapauden myöntämisestä Euroopan meriturvallisuusviraston talousarvion toteuttamisesta varainhoitovuonna 2013
      EUROOPAN PARLAMENTTI, joka

                  —

                  ottaa huomioon Euroopan meriturvallisuusviraston lopullisen tilinpäätöksen varainhoitovuodelta 2013,

                  —

                  ottaa huomioon tilintarkastustuomioistuimen kertomuksen Euroopan meriturvallisuusviraston tilinpäätöksestä varainhoitovuodelta 2013 sekä viraston vastaukset (1),

                  —

                  ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2013 koskevan lausuman (2) tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta),

                  —

                  ottaa huomioon neuvoston 17. helmikuuta 2015 antaman suosituksen varainhoitovuoden 2013 talousarvion toteuttamista koskevan vastuuvapauden myöntämisestä virastolle (05304/2015 – C8-0054/2015),

                  —

                  ottaa huomioon Euroopan unionin toiminnasta tehdyn sopimuksen 319 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (3),

                  —

                  ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (4) ja erityisesti sen 208 artiklan,

                  —

                  ottaa huomioon Euroopan meriturvallisuusviraston perustamisesta 27. kesäkuuta 2002 annetun Euroopan parlamentin ja neuvoston asetuksen (EY) N:o 1406/2002 (5) ja erityisesti sen 19 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (6),

                  —

                  ottaa huomioon Euroopan parlamentin ja neuvoston asetuksen (EU, Euratom) N:o 966/2012 208 artiklassa tarkoitettuja elimiä koskevasta varainhoidon puiteasetuksesta 30. syyskuuta 2013 annetun komission delegoidun asetuksen (EU) N:o 1271/2013 (7) ja erityisesti sen 108 artiklan,

                  —

                  ottaa huomioon työjärjestyksen 94 artiklan ja liitteen V,

                  —

                  ottaa huomioon talousarvion valvontavaliokunnan mietinnön sekä liikenne- ja matkailuvaliokunnan lausunnon (A8-0088/2015),

         1.

            myöntää Euroopan meriturvallisuusviraston pääjohtajalle vastuuvapauden viraston talousarvion toteuttamisesta varainhoitovuonna 2013;

         2.

            esittää huomautuksensa oheisessa päätöslauselmassa;

         3.

            kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan meriturvallisuusviraston pääjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

               Puhemies

            Martin SCHULZ

               Pääsihteeri

            Klaus WELLE

         (1)  EUVL C 442, 10.12.2014, s. 210.

         (2)  Katso alaviite 1.

         (3)  EYVL L 248, 16.9.2002, s. 1.

         (4)  EUVL L 298, 26.10.2012, s. 1.

         (5)  EYVL L 208, 5.8.2002, s. 1.

         (6)  EYVL L 357, 31.12.2002, s. 72.

         (7)  EUVL L 328, 7.12.2013, s. 42.


title: Neuvoston päätös, annettu 3 päivänä joulukuuta 2012 , uusien jäsenten nimittämisestä eroavien jäsenten tilalle Euroopan ammatillisen koulutuksen kehittämiskeskuksen johtokuntaan

text:
               11.12.2012

               FI

               Euroopan unionin virallinen lehti

               C 380/5

         NEUVOSTON PÄÄTÖS,
   annettu 3 päivänä joulukuuta 2012,
   uusien jäsenten nimittämisestä eroavien jäsenten tilalle Euroopan ammatillisen koulutuksen kehittämiskeskuksen johtokuntaan
   2012/C 380/02
   EUROOPAN UNIONIN NEUVOSTO, joka
   ottaa huomioon Euroopan ammatillisen koulutuksen kehittämiskeskuksen perustamisesta 10 päivänä helmikuuta 1975 annetun neuvoston asetuksen (ETY) N:o 337/75 ja erityisesti sen 4 artiklan (1),
   ottaa huomioon komission neuvostolle toimittaman työnantajajärjestöjen edustajien ryhmän jäsenen nimittämisen,
   sekä katsoo seuraavaa:

               (1)

               Neuvosto nimitti 16 päivänä heinäkuuta 2012 tekemällään päätöksellä (2) Euroopan ammatillisen koulutuksen kehittämiskeskuksen johtokunnan jäsenet 18 päivänä syyskuuta 2012 alkavaksi ja 17 päivänä syyskuuta 2015 päättyväksi toimikaudeksi.

               (2)

               Kehittämiskeskuksen johtokunnan jäsenen paikka työnantajajärjestöjen edustajien ryhmässä on vapautunut Karin THAPPER in erottua,

         ON PÄÄTTÄNYT SEURAAVAA:
   Ainoa artikla
   Nimitetään seuraava henkilö Euroopan ammatillisen koulutuksen kehittämiskeskuksen johtokunnan jäseneksi jäljellä olevaksi toimikaudeksi eli 17 päivään syyskuuta 2015:

      TYÖNANTAJAJÄRJESTÖJEN EDUSTAJAT:

               RUOTSI

               Tobias ERIKSSON
               Association of Swedish Engineering Industries

      Tehty Brysselissä 3 päivänä joulukuuta 2012.

            Neuvoston puolesta

            Puheenjohtaja

         N. SYLIKIOTIS

      (1)  EYVL L 39, 13.2.1975, s. 1.

      (2)  EUVL C 228, 31.7.2012, s. 3.